
Uznesenie Okresný súd Lučenec vo veci starostlivosti o maloleté deti: 1/ E. L., nar. XX.XX.XXXX, 2/ F. L., nar. XX.XX.XXXX a 3/ F. L., nar. XX.XX.XXXX, všetky deti trvale bytom Á., t. č. R. XX, zastúpené Úradom práce, sociálnych vecí a rodiny Veľký Krtíš ako kolíznym opatrovníkom, deti rodičov matky: H. O., nar. XX.XX.XXXX, trvale bytom Á., t. č. Ž. XX, F. a otca: E. L., nar. 19.08.1988, trvale bytom Á.á, t. č. ÚVTOS L. L., o návrhu B. L., nar. XX.XX.XXXX, trvale bytom R. P., t. č. R. XX na nariadenie neodkladného opatrenia, takto rozhodol: I. Súd n a r i a ď u j e neodkladné opatrenie v nasledovnom znení: Maloleté deti L.: E., nar. XX.XX.XXXX, F., nar. XX.XX.XXXX a F., nar. XX.XX.XXXX sa dočasne zverujú do osobnej starostlivosti B. L., nar. XX.XX.XXXX, trvale bytom R. XX. II. Toto neodkladné opatrenia potrvá až do právoplatného skončenia vo veci samej vedenej na tunajšom súde pod sp. zn. VK-3P/36/2023. odôvodnenie: 1. Navrhovateľka dňa 14.08.2024 doručila tunajšiemu súdu návrh na nariadenie neodkladného opatrenia, ktorý odôvodnila tým, že na Okresnom súde Lučenec sa vedie konanie o zverenie maloletých detí do jej náhradnej osobnej starostlivosti vedené pod sp. zn. 27P/70/2024 (po spojení pod sp. zn. VK-3P/36/2023). Ďalej uvádza, že nakoľko otec maloletých detí sa toho času nachádza vo výkone trestu odňatia slobody, tak žiada o vydanie neodkladného opatrenia. Nutnosť riešenia tejto veci neodkladným opatrením zdôvodňuje tým, že nemá už cca 2 roky nemá na maloleté deti žiadny príjem a jedná sa o deti školopovinné, ktoré majú svoje potreby a bez pomoci je starostlivosť o maloleté deti veľmi ťažká. Rovnako uvádza, že jej manžel nastúpil na výkon trestu odňatia slobody do L. L. a ona poberá len prídavky vo výške 120,00 Eur na svoje dve vlastné deti. S financiami jej pomáha rodina, rodičia z jej strany ako aj zo strany otca maloletých detí. Matka maloletých detí je podnikateľka a má firmu, o maloleté deti sa stará navrhovateľka, rovnako im zabezpečuje všetky potreby. Matka maloletých detí súhlasí s tým, aby jej boli maloleté deti zverené, k čomu prikladá aj čestné vyhlásenie matky zo dňa 03.07.2024. Vzhľadom k uvedeným skutočnostiam žiada, aby súd dočasne zveril maloleté deti do jej osobnej starostlivosti, a to až do právoplatného skončenia vo veci samej. 2. Navrhovateľka k návrhu na nariadenie neodkladného opatrenia pripojila rozsudok Okresného súdu Lučenec č. k. 22T/57/2024-697 zo dňa 01.08.2024 a čestné vyhlásenie matky mal. detí zo dňa 03.07.2024 o tom, že súhlasí so zverením maloletých detí navrhovateľke a o výške výživného, ktoré je schopná platiť na mal. deti.
3. Podľa § 2 ods. 1 zákona č. 161/2015 Z. z. Civilného mimosporového poriadku (ďalej „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 4. Podľa § 325 ods. 1 Civilného sporového poriadku (ďalej „CSP“), neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 5. Podľa § 329 ods. 1. veta prvá CSP, súd môže rozhodnúť o návrhu na nariadenie neodkladného opatrenia aj bez výsluchu strán a bez nariadeného pojednávania. 6. Podľa § 360 ods. 1 CMP neodkladné opatrenie možno nariadiť aj bez návrhu konaniach, ktoré možno začať aj bez návrhu.
v
7. Neodkladné opatrenie je jedným zo zabezpečovacích inštitútov v civilnom procese. Jeho zabezpečovacia funkcia sa prejavuje najmä v jeho schopnosti dočasnou a provizórnou úpravou zabrániť nepriaznivým následkom, ktoré by mohli nastať. Neodkladné opatrenie nemá charakter konečného rozhodnutia a jeho účelom je zvyčajne len dočasná úprava pomerov účastníkov. Z uvedeného charakteru neodkladného opatrenia vyplýva, že pred jeho nariadením nemusí súd zistiť všetky skutočnosti, ktoré sú potrebné pre vydanie konečného rozhodnutia a pri ich zisťovaní nemusí byť vždy dodržaný formálny postup stanovený na dokazovanie. Je však nutné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť predbežná ochrana, ako i osvedčenie, že existuje nebezpečenstvo bezprostrednej ujmy (prípadne, že nariadenie neodkladného opatrenia vyžaduje verejný záujem). Pokiaľ ide o výklad pojmu osvedčovanie, tak uvedený pojem na rozdiel od dokazovania znamená, že súd prostredníctvom označených dôkazov zisťuje najvýznamnejšie skutočnosti dôležité pre rozhodnutie, a to predovšetkým s prihliadnutím na záujem maloletého dieťaťa. 8. Súd mal z listinných dôkazov a zo spisu tunajšieho súdu sp. zn. VK-3P/36/2023 osvedčené, že maloleté deti sú momentálne v starostlivosti navrhovateľky a ich otec je vo výkone trestu odňatia slobody od dňa 12.08.2024. Rovnako je zrejmé, že matka maloletých detí nemá záujem o starostlivosť o maloleté deti a súhlasí so zverením detí do starostlivosti navrhovateľky. Za tohto stavu nemal súd žiadne pochybnosti o naliehavej potrebe úpravy práv a povinností vo vzťahu k maloletým deťom neodkladným opatrením, a to napriek skutočnosti, že maloleté deti sa už nachádzajú v osobnej starostlivosti navrhovateľky. Za situácie, keď platná právna úprava CMP umožňuje nariadiť neodkladné opatrenie aj bez návrhu, či prekročiť návrhy účastníkov a prisúdiť im viac, než čoho sa domáhajú a ďalej, keď právna úprava (k uvedenému pozri § 325 CSP, označenie tretej časti CMP titulom „Niektoré ustanovenia o neodkladných a iných opatreniach súdu“, či Š., K.., Š. H.. a kol. Civilný mimosporový poriadok. Komentár. 1. Vydanie, Bratislava, C. H. Beck, 2017, str. 984) neobsahuje taxatívny výpočet neodkladných opatrení, ktoré je súd oprávnený nariadiť, potom súd rozhodol tak, že neodkladným opatrením dočasne zveril maloleté deti do starostlivosti navrhovateľky - manželky otca mal. detí B. L. a trvanie neodkladného opatrenia vymedzil tak, že neodkladné opatrenie potrvá až do právoplatného skončenia vo veci samej vedenej na tunajšom súde pod sp. zn. VK-3P/36/2023. Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia. Odvolanie sa podáva na Okresný súd Lučenec písomne v 3 vyhotoveniach a rozhoduje o ňom Krajský súd v Žiline. V odvolaní sa popri všeobecných náležitostiach uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody), a čoho sa odvolateľ domáha (odvolací návrh). Pokiaľ zákon na podanie nevyžaduje osobitné náležitosti, v podaní sa uvedie ktorému súdu je určené, kto ho robí, ktorej veci sa týka, čo sa ním sleduje, podpis, ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania.

